LV Eiropas Savienības Oficiālais Vēstnesis C 162/1

Komisijas paziņojums

Provizoriskais oglekļa emisiju pārvirzes saraksts 2021.–2030. gadam

(Dokuments attiecas uz EEZ)

(2018/C 162/01)

1. Ievads

Parasti uzņēmumiem, kuri ir ES emisijas kvotu tirdzniecības sistēmas dalībnieki, emisijas kvotas iedala ar izsoļu palīdzību.

Bezmaksas emisijas kvotu iedale ir izņēmums, ko piemēro tikai pārejas periodā. Bez maksas iedalīto emisijas kvotu daļa laika gaitā samazināsies. Emisijas kvotas, ko pagaidām iedala bez maksas, nav paredzētas, lai subsidētu attiecīgos ražotājus, bet gan lai samazinātu ekonomisko ietekmi, ko rada tas, ka Eiropas Savienība īsā laikā vienpusēji izveidoja emisijas kvotu tirgu.

Bezmaksas kvotas iedala skaidri definētām rūpniecības nozarēm, lai nodrošinātos pret būtisku oglekļa emisiju pārvirzes risku, kamēr citas valstis nepieņems līdzvērtīgus klimata politikas pasākumus. Par oglekļa emisiju pārvirzi uzskata situācijas, kad klimata politikas pasākumu radīto izmaksu dēļ uzņēmumi dažās rūpniecības nozarēs vai apakšnozarēs pārceļ ražošanu uz citām valstīm, kurās ir mazāk stingri emisiju ierobežojumi. Oglekļa emisiju pārvirze varētu palielināt šādu uzņēmumu kopējo emisiju daudzumu pasaulē, bet tas vājinātu ES emisiju mazināšanas rīcībpolitiku iedarbīgumu, turklāt tirgus daļas samazinājums pasliktinātu ES energoietilpīgo nozaru uzņēmumu ekonomiskos rezultātus.

Bezmaksas kvotu iedale ir atbildes pasākums pamatotām bažām par konkurētspēju, jo šīs kvotas samazina rūpniecības nozaru un apakšnozaru faktiskās oglekļa izmaksas un ļauj ietaupītos finanšu resursus novirzīt investīcijām mazoglekļa tehnoloģijās.

Nesen pārskatītajā ES emisiju kvotu tirdzniecības sistēmas (ES ETS) direktīvā (1) ir noteikti noteikumi par bezmaksas kvotu iedalīšanu 2021.–2030. gada periodā un Eiropas Komisija ir pilnvarota pieņemt deleģētos aktus, lai direktīvā izdarītu papildinājumus attiecībā uz nozarēm un apakšnozarēm, kas pakļautas būtiskam oglekļa emisiju pārvirzes riskam.

Ir sākta oglekļa emisiju pārvirzes saraksta gatavošana, un šis saraksts būs spēkā visā 10 gadu periodā no 2021. līdz 2030. gadam. Tas rūpniecības nozarēm garantēs augsta līmeņa sistēmas drošību un noteiktību attiecībā uz to ilgtermiņa investīcijām. Šā paziņojuma mērķis ir darīt zināmus atklātībai pirmā līmeņa novērtējuma rezultātus (turpmāk “provizoriskais oglekļa emisiju pārvirzes saraksts”), lai dotu attiecīgajām rūpniecības nozarēm un apakšnozarēm pietiekami daudz laika sagatavot pieteikumus saskaņā ar tiesību piešķiršanas kritērijiem, kas izskaidroti 4.2. iedaļā, un to paveikt pietiekami savlaicīgi pirms pārskatītajā ES ETS direktīvā norādītā termiņa (2018. gada 30. jūnijs pieteikumiem, ko iesniedz ar dalībvalstu starpniecību).

2. ES emisijas kvotu tirdzniecības sistēma 2021.–2030. gada periodā

Oglekļa emisiju pārvirzes saraksts ir priekšnosacījums, lai ES ETS reformu periodam pēc 2020. gada varētu īstenot ar citiem tiesību aktiem (2), kurus izmantos, lai noteiktu bezmaksas emisiju kvotas, ko rūpniecības nozarēm iedalīs, lai nodrošinātos pret oglekļa emisiju pārvirzes risku. Lai 2021. gada 1. janvārī varētu sākt ceturto tirdzniecības periodu, minētie tiesību akti vispirms ir jāpieņem, kā arī ir jāparedz pietiekami daudz laika, lai apspriestos ar ieinteresētajām personām. Oglekļa emisiju pārvirzes saraksts 2021.–2030. gadam jāpublicē, pirms nozares ar dalībvalstu starpniecību iesniegs datus tehnisko līmeņatzīmju vērtību atjaunināšanai un bezmaksas kvotu noteikšanai.

Pārskatītajā ES ETS direktīvā ir iekļauti noteikumi, ar kuriem nodrošinās, ka oglekļa emisiju pārvirzes saraksts būs koncentrētāks (īsāks) nekā iepriekšējie lēmumi par oglekļa emisiju pārvirzi, un tas savukārt palīdzēs nodrošināt, ka būtiskam oglekļa emisiju pārvirzes riskam pakļautās nozares saņem pietiekami daudz bezmaksas kvotu. Šie noteikumi arī nodrošinās, ka ES izpilda PTO saistības. Konkrēti, pārskatītajā ES ETS direktīvā ir sīki noteikts, kā izstrādājami noteikumi par bezmaksas kvotu iedalīšanu un kā izveidojams oglekļa emisiju pārvirzes saraksts.

Ja nozare vai apakšnozare ir iekļauta oglekļa emisiju pārvirzes sarakstā, tas nozīmē, ka visas iekārtas attiecīgajā (apakš)nozarē saņems 100 % no bezmaksas kvotām, kas tām aprēķinātas pēc līmeņatzīmēm (3), savukārt sarakstā neiekļautās nozares saņems 30 % (līdz 2026. g.) bezmaksas kvotu, kuru piešķiršana līdz 2030. gadam pakāpeniski tiks izbeigta. No tā secināms, ka oglekļa emisiju pārvirzes saraksts būs ekonomiski nozīmīgs, jo bezmaksas kvotām ir liela finansiālā vērtība.

3. Process

Tiešsaistes apspriešanā, kas ilga no 2017. gada novembra līdz 2018. gada februārim, ieinteresētās personas tika aicinātas izteikt viedokli par iespējamām oglekļa emisiju pārvirzes saraksta izveides metodikām. Apspriešanā piedalījās nozares apvienības (102), atsevišķi uzņēmumi (43), NVO (5), valsts iestādes (5) un viens iedzīvotājs. Kopumā atsauksmes sniedza 156 ieinteresētās personas. Respondenti atbalstīja otrā līmeņa novērtējumus, kuru mērķis ir nodrošināt tikpat lielu pamatīgumu, godīgumu, pārredzamību un taisnīgumu kā pirmā līmeņa kvantitatīvajos novērtējumos. Respondenti arī atbalstīja vienotu novērtēšanas sistēmu, kurā būtiska loma būtu ieinteresētajām personām. Nozaru pārstāvji norādīja, ka viņi vēlētos, lai ar viņiem apspriežas, pirms tiek sagatavota novērtējuma galīgā redakcija.

Oglekļa emisiju pārvirzes saraksta sagatavošanai veltītajās ad hoc sanāksmēs 2018. gada 22. februārī un 22. martā, kurās piedalījās dalībvalstu pārstāvji, tika apspriests oglekļa emisiju pārvirzes process un vajadzīgo novērtējumu sakarā veicamie darbi.

2018. gada 2. martā notika darbseminārs, kurā ieinteresētajām personām attiecībā uz bezmaksas kvotu iedalīšanu un oglekļa emisiju pārvirzi sniedza pārskatu pār pārskatīto tiesisko regulējumu un ES ETS īstenošanas procesu. Galvenokārt tika apspriests, kā tiks veikti 2021.–2030. gada oglekļa emisiju pārvirzes saraksta sagatavošanai vajadzīgie novērtējumi, to saturs un kritēriji. Vēl viens ieinteresēto personu pasākums plānots 2018. gada 16. maijā, kurā Eiropas līmenī ar rūpniecības nozarēm un citām ieinteresētajām personām (dalībvalstis, NVO, ideju laboratorijas u. c.) apspriedīs provizorisko oglekļa emisiju pārvirzes sarakstu.

4. Kritēriji, pēc kuriem nozares un apakšnozares iekļauj oglekļa emisiju pārvirzes sarakstā (2021–2030)

Lai noteiktu pakļautību oglekļa pārvirzes riskam, Komisijai visas attiecīgās rūpniecības nozares un apakšnozares ir jānovērtē, izmantojot ES ETS direktīvā noteiktos kritērijus.

Oglekļa emisiju pārvirzes riska novērtējumu veic divos secīgos posmos.

1. Vispirms veic kvantitatīvu pirmā līmeņa novērtējumu NACE (4) 4. līmenī (sk. 4.1. iedaļu). Nozari uzskata par pakļautu būtiskam oglekļa emisiju pārvirzes riskam, ja oglekļa emisiju pārvirzes indikators ir lielāks par 0,2 (ES ETS direktīvas 10.b panta 1. punkts).

2. Dažos gadījumos, ievērojot skaidri definētus tiesību piešķiršanas kritērijus (sk. 4.2. iedaļu), var veikt otrā līmeņa novērtējumu, kas var būt kvalitatīvs novērtējums pēc īpašiem kritērijiem vai kvantitatīvs novērtējums dezagregētā līmenī (5). Šie konkrētie gadījumi ir minēti ES ETS direktīvas 10.b panta 2. un 3. punktā.

4.1. Pirmā līmeņa novērtējums

Pirmā līmeņa kvantitatīvo novērtējumu veic, izmantojot saimniecisko darbību statistisko klasifikāciju Eiropas Kopienā. Ir novērtētas visas derīgo izrakteņu ieguves un apstrādes rūpniecības darbības B sadaļā (Ieguves rūpniecība un karjeru izstrāde) un C sadaļā (Apstrādes rūpniecība), jo visas ES ETS iekārtas ir klasificētas šajās divās sadaļās. Kā sākumpunkts izmantota dezagregācija NACE četrciparu līmenī.

Oglekļa emisiju pārvirzes indikators ES ETS direktīvas 10.b pantā definēts kā nozares tirdzniecības ar trešām valstīm intensitātes un nozares emisiju intensitātes reizinājums. Par oglekļa emisiju pārvirzes riskam pakļautām uzskata tās nozares un apakšnozares, kurās oglekļa pārvirzes indikators pārsniedz 0,2.

Tirdzniecības intensitāte ar trešām valstīm pārskatītajā ES ETS direktīvā ir definēta kā attiecība starp kopējo eksporta uz trešām valstīm vērtību, kam pieskaitīta importa no trešām valstīm vērtība, un Eiropas Ekonomikas zonas kopējo tirgus vērtību (gada apgrozījums plus kopējais imports no trešām valstīm).

Emisiju intensitāti mēra kilogramos CO2 uz vienu euro bruto pievienotās vērtības un izsaka ar attiecīgās nozares tiešo un netiešo emisiju summu, kas dalīta ar bruto pievienoto vērtību.

Uzskata, ka Eiropas Savienības darījumu žurnāls (EUTL) sniedz visprecīzākos un pārredzamākos datus par CO2 emisijām iekārtu līmenī, un tāpēc tā dati ir izmantoti tiešo emisiju aprēķināšanai nozaru līmenī. Iekārtas ir iedalītas NACE 4. līmeņa nozarēs, pamatojoties uz informāciju par iekārtām, ko dalībvalstis sniegušas valstu īstenošanas pasākumu ietvaros saskaņā ar Lēmumu 2011/278/ES (6).

Attiecībā uz elektroenerģijas patēriņa novērtējumu, ko izmanto netiešo emisiju aprēķināšanai, jānorāda, ka, tā kā nav pieejami 28 ES dalībvalstu līmeņa dati, par uzticamāko pieejamo avotu uzskata datus, kas savākti tieši no dalībvalstīm (7). Elektroenerģijas patēriņu pārveido netiešajās emisijās, izmantojot elektroenerģijas emisijas faktoru. Aprēķinu veic tāpat kā iepriekšējo divu oglekļa emisiju pārvirzes sarakstu gadījumā, proti, atsauces vērtība ir elektroenerģijas ražošanas resursu kopstruktūras vidējā vērtība, un tās pamatā ir vidējā emisiju intensitāte, kuras iegūtas ar elektroenerģiju, kas saražota kurināmo kopstruktūrā, kurā ieskaitīti visi energoavoti Eiropā, un šo atsauces vērtību dala ar atbilstošo saražotās elektroenerģijas daudzumu.

Komisija elektroenerģijas emisijas faktoru ir atjauninājusi, ņemot vērā elektroenerģijas sistēmas dekarbonizāciju un atjaunojamo energoresursu īpatsvara palielināšanos. Iepriekšējos divos oglekļa emisiju pārvirzes sarakstos izmantotās vērtības atskaites gads bija 2005. gads, savukārt jaunajai vērtībai tas ir 2015. gads, un tas atbilst prasībai ES ETS direktīvas 10.b panta 5. punktā, saskaņā ar kuru jāpamatojas uz “datiem par trim nesenākajiem kalendārajiem gadiem, par kuriem ir pieejami dati” (2013–2015). Pamatojoties uz iepriekš minēto, ir noteikts, ka atjauninātā vērtība ir 376 grami oglekļa dioksīda uz vienu kilovatstundu.

4.2. Tiesības pieteikties uz otrā līmeņa novērtējumu

Pārskatītā ETS direktīva paredz sīki izstrādātus noteikumus par konkrētu nozaru un apakšnozaru tiesībām pieteikties uz otru novērtējumu tad, ja tās neatbilst galvenajam oglekļa emisiju pārvirzes riska kritērijam, pēc kura lemj par iekļaušanu oglekļa emisiju pārvirzes sarakstā.

Pārskatītajā ETS direktīvā ir skaidri noteikts, ka lēmumu par nozaru un apakšnozaru iekļaušanu oglekļa emisiju pārvirzes sarakstā pēc otrā līmeņa novērtējuma pieņem Komisija. ETS direktīvā ir skaidri nošķirti šādi posmi: tiesības pieteikties uz otrā līmeņa novērtējumu, novērtēšanas process un tajā piemērotie kritēriji un faktiskā nozares iekļaušana sarakstā. Šis sākotnējais saraksts attiecas uz tiesībām pieteikties.

Ja oglekļa emisiju pārvirzes indikators ir diapazonā no 0,15 līdz 0,2, drīkst iesniegt lūgumu veikt kvalitatīvu novērtējumu saskaņā ar 10.b panta 2. punktā izklāstītajiem kritērijiem; lūgumam jāpievieno pierādījumi par samazinājuma potenciālu, tirgus iezīmēm un peļņas daļu.

Nozares un apakšnozares, kuru emisiju intensitāte (izmanto, lai aprēķinātu oglekļa emisiju pārvirzes indikatoru, sk. 4.1. iedaļu) pārsniedz 1,5, ir tiesīgas pieteikties vai nu uz kvalitatīvu novērtējumu, vai uz kvantitatīvu novērtējumu dezagregētā līmenī (PRODCOM 6. vai 8. līmenis).

Uz abu veidu novērtējumiem ir tiesības pieteikties arī tām nozarēm un apakšnozarēm, kam bezmaksas kvotas aprēķina pēc pārstrādes rūpnīcu līmeņatzīmēm.

Tās nozares un apakšnozares, kuras uzskaitītas PRODCOM 6. vai 8. līmeņa oglekļa emisiju pārvirzes sarakstā 2015.–2020. gadam (8), ir tiesīgas pieteikties uz kvantitatīvu novērtējumu dezagregētā līmenī.

Kritēriji, kas dod tiesības pieteikties uz otrā līmeņa novērtējumu, ir noteikti pārskatītās direktīvas 10.b panta 2. un 3. punktā un ir īsi izklāstīti 1. tabulā.

1. tabula

Pārskats par kritērijiem, kas dod tiesības pieteikties uz otrā līmeņa novērtējumu

Kritēriji Pants Novērtēšanas process A Oglekļa emisiju pārvirzes indikators diapazonā no 0,15 līdz 0,2 10.b panta 2. punkts Kvalitatīvs novērtējums B Emisiju intensitāte pārsniedz 1,5 10.b panta 3. punkts Kvalitatīvs novērtējums VAI kvantitatīvs novērtējums dezagregētā līmenī C Bezmaksas kvotas aprēķina, pamatojoties uz pārstrādes iekārtu līmeņatzīmēm 10.b panta 3. punkts Kvalitatīvs novērtējums VAI kvantitatīvs novērtējums dezagregētā līmenī D Nozares un apakšnozares, kas iekļautas ES ETS 2015.–2020. gada oglekļa emisiju pārvirzes sarakstā sešciparu vai astoņciparu līmenī 10.b panta 3. punkts Kvantitatīvs novērtējums dezagregētā līmenī

5. Provizoriskais oglekļa emisiju pārvirzes saraksts 2021.–2030. gadam

Provizoriskais oglekļa emisiju pārvirzes saraksts ir sagatavots pēc pirmā līmeņa novērtējuma, kurš aptvēra visas rūpniecības nozares. Tajā ir iekļautas nozares, kuras ES ETS 2021.–2030. gada periodā uzskata par pakļautām būtiskam oglekļa emisiju pārvirzes riskam; tās ir uzskaitītas 2. tabulā šā paziņojuma pielikumā. Nozares un apakšnozares, kuras uzskata par tiesīgām pieteikties uz papildu novērtējumu saskaņā ar minētajiem četriem tiesību piešķiršanas kritērijiem, kas noteikti pārskatītajā ES ETS direktīvā (sk. sīkāku izklāstu 4.2. iedaļā), ir uzskaitītas 3., 4. un 5. tabulā šā paziņojuma pielikumā.

6. Turpmākā rīcība

Nozares un apakšnozares, kas ir tiesīgas pieteikties uz otrā līmeņa novērtējumu atbilstoši A, B vai C kritērijam, drīkst iesniegt pieteikumus Eiropas Komisijai ne vēlāk kā trīs mēnešus pēc šā provizoriskā oglekļa emisiju pārvirzes saraksta publicēšanas. Pieteikumi kopā ar attiecīgiem pierādījumiem jānosūta elektroniski uz šādu e-pasta adresi: CLIMA-CARBON-LEAKAGE@ec.europa.eu.

Turklāt līdz 2018. gada 30. jūnijam dalībvalstis, pamatojoties uz tām iesniegtajiem pieteikumiem no nozarēm un apakšnozarēm, kas atbilstoši D kritērijam ir tiesīgas uz otrā līmeņa novērtējumu, drīkst pieprasīt, lai šīs nozares un apakšnozares, ja to oglekļa emisiju pārvirzes indikators ir lielāks par 0,2, tiktu iekļautas oglekļa emisiju pārvirzes sarakstā. Pieteikumus no šādām nozarēm un apakšnozarēm var iesniegt dalībvalstīm, un tajos iekļauj pienācīgi pamatotus, pilnīgus, verificētus un revidētus datus par pēdējiem pieciem gadiem, kā arī jebkādus citus relevantus datus. Komisija papildus plāno publicēt svarīgus norādījumus.

Pamatojoties uz šo novērtējumu rezultātiem un Komisijas veiktu samērīgu ietekmes novērtējumu, oglekļa emisiju pārvirzes sarakstu 2021.–2030. gadam Komisija plāno pieņemt līdz 2018. gada beigām.

(1) Eiropas Parlamenta un Padomes 2018. gada 14. marta Direktīva (ES) 2018/410, ar ko groza Direktīvu 2003/87/EK, lai sekmētu emisiju izmaksefektīvu samazināšanu un investīcijas mazoglekļa risinājumos, un Lēmumu (ES) 2015/1814.

http://eur-lex.europa.eu/legal-content/LV/TXT/?uri=uriserv:OJ.L_.2018.076.01.0003.01.LAV&toc=OJ:L:2018:076:TOC

(2) Šie citi tiesību akti ietver: bezmaksas kvotu noteikumu pārskatīšanu, līmeņatzīmju vērtību atjaunināšanu attiecībā uz progresu rūpnieciskajās iekārtās, noteikumu izstrādi bezmaksas kvotu koriģēšanai darbības maiņas dēļ, bezmaksas kvotu noteikšanu katrai iekārtai.

(3) Bezmaksas kvotas = līmeņatzīme × vēsturiskais darbības līmenis × oglekļa emisiju pārvirzes riska koeficients × korekcijas koeficienti; sīkāku informāciju sk. norāžu dokumentā Nr. 5 Guidance on carbon leakage: https://ec.europa.eu/clima/sites/clima/files/ets/allowances/docs/gd5_carbon_leakage_en.pdf.

(4) Eurostat, saimniecisko darbību statistiskā klasifikācija Eiropas Kopienā, NACE 2. redakcija.

(5) Dezagregēts līmenis ir līmenis, kas ir zemāks par NACE 4. līmeni, piem., PRODCOM 8. līmenis.

(6) Komisijas 2011. gada 27. aprīļa Lēmums 2011/278/ES, ar kuru visā Savienībā nosaka pagaidu noteikumus saskaņotai bezmaksas emisiju kvotu sadalei atbilstoši 10.a pantam Eiropas Parlamenta un Padomes Direktīvā 2003/87/EK (OV L 130, 17.5.2011., 1. lpp.).

(7) Lai iegūtu elektroenerģijas patēriņa datus NACE četrciparu līmenī, kurus izmanto netiešo izmaksu aprēķināšanai katrā nozarē, bija vajadzīga ad hoc datu vākšana. Šāda datu vākšana notika arī iepriekšējo oglekļa emisiju pārvirzes sarakstu sagatavošanas laikā 2009. un 2014. gadā.

(8) Komisijas Lēmums 2014/746/ES.